作者：韩玉
词牌/韵律：贺新郎

paragraphs: 柳外莺声碎。
晚晴天、东风力软，嫩寒初退。
花底觅春春已去，时见乱红飞坠。
又闲傍、阑干十二。
阑外青山烟缥缈，远连空、愁与眉峰对。
凝望处，两叠翠。
鸳鸯结带灵犀佩。
绮屏深、香罗帐小，宝檠灯背。
谁谓彩云和梦断，青翼阻寻后会。
待都把、相思情缀。
便做锦书难写恨，奈菱花、都见人憔悴。
那更有，枕痕泪。